text: Фандъкова: Интензивни ремонти на пътища текат в цяла София - Новини - econ.bg
  Фандъкова: Интензивни ремонти на пътища текат в цяла София 0
  20.08.2010 | 11:07
  На "Цариградско шосе" се изгражда паркинг с над 1200 паркоместа
  "През това лято започнаха много ремонти в столицата и особено през месец август. Искам да се извиня на всички шофьори за затварянето на улиците, но в София се реализират изключителни важни инфраструктурни проекти", заяви кметът на София Йорданка Фандъкова по БНТ тази сутрин, предаде БГНЕС.
  Според нея вече е готов след реконструкцията мостът на "Бакърена фабрика", което е алтернатива за гражданите от "Надежда", "Панорамен път" е почти готов.
  По думите й много интензивно се работи по ремонтите по пътищата в цяла София. Запитана какво се случва със строителството на метрото, Фандъкова каза, че всички срокове се спазват и се работи много усилено. Заради изграждането на метрото е изместено и движението по "Цариградско шосе", като там се изгражда и паркинг за над 1200 паркоместа. Това е решение за липсата на паркоместа в столицата, което ще промени движението чувствително.
  Столичният кмет каза, че разбира много добре шофьорите и гражданите заради неудобствата, които се създават по пътищата. "Отговорността ми е всичко това да се прави бързо и интензивно, за да не се губи време", успокои тя.
  На въпрос дали има свободни места в детските градини, Фандъкова каза, че образованието е останало един от основните приоритети в общината и има над 6 млн. лв. отделени за ремонти в тази сфера. Новата учебна година ще започне с ремонтирани училища, похвали се още тя. Нейната амбиция е да се преодолее недостигът в детските градини и да се изградят нови такива, като до края на годината ще бъдат отворени нови 1500 места.
  Запитана за продавачите на площад "Гарибалди", които бяха изгонени от общината, Фандъкова заяви категорично, че сергиите с бельо не трябва да са в центъра на столицата. Тя е обещала на продавачите да им съдейства за настаняването им в регламентиран пазар. Фандъкова обеща, че ще ги приеме, тъй като те са поискали среща с нея, но тя е категорична, че тези сергии нямат място и разрешение за продажба на улицата.